送劉道原歸覲南康
作者：蘇軾
朝代：宋

paragraphs: 晏嬰不滿六尺長，高節萬仞陵首陽。
青衫白髮不自歎，富貴在天那得忙。
十年閉戶樂幽獨，百金購書收散亡。
朅來東觀弄丹墨，聊借舊史誅姦强。
孔融不肯下曹操，汲黯本是輕張湯。
雖無尺箠與寸刃，口吻排擊含風霜。
自言靜中閱世俗，有似不飲觀酒狂。
衣巾狼藉又屢舞，傍人大笑供千場。
交朋翩翩去略盡，惟吾與子猶徬徨。
世人共棄君獨厚，豈敢自愛恐子傷。
朝來告別驚何速，歸意已逐征鴻翔。
匡廬先生古君子，挂冠兩紀鬢未蒼。
定將文度置膝上，喜動鄰里烹豬羊。
君歸爲我道名姓，幅巾他日容登堂。